b'\n_START_ARTICLE_\nZgodnjekr\xc5\xa1\xc4\x8dansko sredi\xc5\xa1\xc4\x8de, Ljubljana\n_START_PARAGRAPH_\nZgodnjekr\xc5\xa1\xc4\x8dansko sredi\xc5\xa1\xc4\x8de so ostanki rimskega mesta Emona, ki le\xc5\xbeijo v Ljubljani, na Erjav\xc4\x8devi cesti, v bli\xc5\xbeini Cankarjevega doma._NEWLINE_Arheolo\xc5\xa1ka izkopavanja so odkrila rimsko stanovanjsko hi\xc5\xa1o. Zgrajena je bila v za\xc4\x8detku prvega stoletja na\xc5\xa1ega \xc5\xa1tetja. V skoraj 500 letih obstoja je bila ve\xc4\x8dkrat prezidana oziroma obnovljena. Prva ve\xc4\x8dja prezidava sega na za\xc4\x8detek 4. stoletja. Obnovljeni so bili tlaki, urejeno je bilo hipokavstno ogrevanje in prizidani trije bazeni, kar ka\xc5\xbee, da so stavbo morda spremenili v kopali\xc5\xa1\xc4\x8de._NEWLINE_V drugi polovici 4. stoletja je bil del hi\xc5\xa1e prezidan v zgodnjekr\xc5\xa1\xc4\x8dansko molilnico. V za\xc4\x8detku petega stoletja so ob osrednjem dvori\xc5\xa1\xc4\x8du zgradili pravokotno krstilnico z bazenom za kr\xc5\xa1\xc4\x8devanje v sredini. Krstilnica je tlakovana z ve\xc4\x8dbarvnim mozaikom, v katerem so vidni napisi imen Emoncev, ki so financirali njegovo izdelavo. V krstilnico se je pri\xc5\xa1lo skozi pokrit hodnik (portik) z ve\xc4\x8dbarvnim mozaikom, v katerega je prav tako napis z imenom graditelja, arhidiakona Antioha. To dokazuje, da je bila v tistem \xc4\x8dasu v Emoni mo\xc4\x8dna kr\xc5\xa1\xc4\x8danska skupnost. To potrjujejo tudi pisni viri o emonskih \xc5\xa1kofih.'